Trakų herbas

Trakų herbas – pagrindinis Trakų miesto ir Trakų seniūnijos heraldinis simbolis. Trakų rajono savivaldybė turi atskirą herbą.

 Aprašas 

Raudoname skydo lauke juodaplaukė bekaklė Jono Krikštytojo galva, veidas kūno spalvos.

 Istorija 

Iki šiol nepavyko nustatyti, kada senoji Lietuvos sostinė gavo savivaldos teises, kadangi neišliko pirmoji privilegija ar jos nuorašai. Žinoma tik, kad 1441 m. kovo 27 d. Ldk Kazimieras Trakų karaimams suteikė Magdeburgo teises. Trakų miestiečiai krikščionys tokiomis teisėmis jau naudojosi. Manoma, kad šias teisęs jau buvo suteikęs Ldk Vytautas, tik nesutariama kada tai galėjo įvykti. Vieni šaltiniai teigia, kat tai galėjo būti XIV a. pabaigoje, kiti nurodo 1409 m.

Vienintelis šiuo metu Trakų herbo ikonografijos šaltinis – senieji miesto antspaudai. Juose vaizduojama veidu į žiūrovą atsukta šv. Jono Krikštytojo galva. Tai labai retas simbolis Lietuvos miestų herbuose, iki XVI a. 2-osios pusės tokį simbolį turėjo tik Trakai, todėl manoma, jog būtent toks herbas buvo pavaizduotas Vilniaus kapitulos XVI a. sudarytame herbyne (dabar saugomas Paryžiaus arsenalo bibliotekoje). Šiame herbyne, tarp miestų simbolių yra raudoname skyde pavaizduota šv. Jono Krikštytojo galva. Deja, prie herbo nerasta duomenų, kuriam miestui herbas priklauso.

Manoma, kad tokio herbo pasirinkimą lėmė Lietuvos krikštas, paskatinęs religinę simboliką naudoti visuomeniniame gyvenime. Nuo XVIII a. pradžios miesto magistrato antspauduose šventojo galva imta vaizduota profiliu. Toks miesto herbas išliko iki 1831 m. sukilimo. 1845 m. Rusijos imperijos valdžia suteikė Trakų apskričiai naują herbą, kuriame vaizduoti pilies vartai su kardais. Iki XX a. vidurio toks herbas buvo ir miesto herbu.

Atkuriant istorinį miesto herbą, remtasi išlikusiais seniausiais miesto antspaudais, o spalvoms nustatyti – Paryžiaus arsenalo bibliotekoje saugomų herbynų ir Lietuvos herbų spalvinimo tradicijomis. Istorinį Trakų miesto herbą 1996 m. sausio 23 d. dekretu Nr. 818 patvirtino prezidentas Algirdas Brazauskas. Etaloną sukūrė Arvydas Každailis.

 Šaltiniai 

Herb
Kategorija:1996 m. patvirtinti Lietuvos gyvenviečių herbai
Kategorija:Trakų rajono savivaldybės gyvenviečių herbai
Kategorija:Lietuvos miestų herbai